﻿ 'পশ্চিমবঙ্গেই প্রথম চালু হবে নাগরিকত্ব আইন, ঠেকানোর ক্ষমতা নেই মমতার' - আন্তর্জাতিক - Premier News Syndicate Limited (PNS)
১৫ ডিসেম্বর ২০১৯, ১:৫০ দুপুর
পিএনএস ডেস্ক: পশ্চিমবঙ্গ বিজেপির প্রধান দিলীপ ঘোষ বলেছেন, ভারতে সদ্য পাস হওয়া সংশোধিত নাগরিকত্ব আইন প্রথম চালু হবে এ রাজ্যে।
এটি ঠেকানোর ক্ষমতা মুখ্যমন্ত্রী মমতা ব্যানার্জি বা তার দল তৃণমূল কংগ্রেসের নেই বলেও মন্তব্য করেছেন তিনি। খবর এনডিটিভির।
মুখ্যমন্ত্রীর সমালোচনা করে শনিবার এ বিজেপি নেতা বলেন, এর আগে মমতা ৩৭০ ধারা ও নোট বাতিলেরও বিরোধিতা করেছিলেন।
কিন্তু কেন্দ্র সরকারকে তা কার্যকর করা থেকে বিরত রাখতে পারেননি। এবার নতুন নাগরিকত্ব আইনেও সেটিই হবে। আর পশ্চিমবঙ্গই হবে নাগরিকত্ব আইন চালু হওয়া প্রথম রাজ্য। মমতা বা তার দল পারলে এটি ঠেকিয়ে দেখাক।
মমতা ব্যানার্জি কি রাজ্যে তার ভোটব্যাংক হারানোর ভয় পাচ্ছেন? কেন নাগরিকত্ব আইনের বিরোধিতা করছেন তা পরিষ্কার করার আহ্বান জানিয়েছেন পশ্চিমবঙ্গ বিজেপিপ্রধান।
এর আগে যেকোনো মূল্যে পশ্চিমবঙ্গে নতুন নাগরিকত্ব আইন চালু ঠেকানোর ঘোষণা দিয়েছিলেন মমতা ব্যানার্জি। বৃহস্পতিবার সকাল থেকেই রাজ্যের বিভিন্ন জেলায় শুরু হয় বিক্ষোভ মিছিল।
বীরভূমের মুরারই স্টেশনের প্ল্যাটফরম ও লাইনে টায়ার জ্বালিয়ে দেয় বিক্ষোভকারীরা। শুক্রবার ও শনিবারও বিক্ষোভে উত্তাল ছিল পশ্চিমবঙ্গ। জেলায় জেলায় রেল-সড়ক অবরোধ করা হয়েছে। ভাঙচুর করে গাড়িতে আগুন ধরিয়ে দিয়েছে বিক্ষুব্ধ জনতা।